Na temelju članka 8. i članka 35. Zakona o lokalnoj i područnoj (regionalnoj) samoupravi (“Narodne novine” broj: 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20), članka 29. Statuta Općine Cerna („Službeni vjesnik“ Vukovarsko-srijemske županije, br. 13/09, 2/13 i 24/14) i članka 34. Poslovnika Općinskog vijeća Cerna („Službeni vjesnik“ Vukovarsko-srijemske županije, br. 13/09 i 02/13), Općinsko vijeće Općine Cerna na  23. sjednici održanoj 23. 02. 2021. godine, donosi 


STATUTARNU ODLUKU O IZMJENAMA I DOPUNAMA 
STATUTA OPĆINE CERNA 

Članak 1.
U Statutu Općine Cerna (“Službeni vjesnik Vukovarsko-srijemske županije” broj: 13/09, 2/13, 24/14 i 8/18), u članku 5. riječi „Središnje tijelo“ zamjenjuju se riječju „Tijelo“.  

Članak 2.
U članku 6. riječi „Središnje tijelo“ zamjenjuje se riječju „Tijelo“. 

Članak 3. 
U članku 17. riječi „središnjeg tijela“ zamjenjuju se zamjenjuje se riječju „Tijelo“. 

Članak 4.
Članak 18. mijenja se i glasi: „Građani mogu neposredno sudjelovati u odlučivanju o lokalnim poslovima putem referenduma i zbora građana, u skladu sa zakonom i ovim Statutom.“

Članak 5.
U članku 19. stavak 3. mijenja se i glasi:
„Raspisivanje referenduma može predložiti najmanje jedna trećina članova Općinskog vijeća, općinski načelnik, 20% ukupnog broja birača u općini za koju se traži raspisivanje referenduma i većina vijeća mjesnih odbora na području Općine Cerna.“

Članak 6.
Članak 20. mijenja se i glasi:
 „Općinski načelnik može biti opozvan putem referenduma.

Raspisivanje referenduma može predložiti:
· 20% od ukupnog broja birača u Općini Cerna
· 2/3 članova Općinskog vijeća Općine Cerna

Ako je raspisivanje referenduma predložilo 20% od ukupnog broja birača u Općini Cerna, Općinsko vijeće Općine Cerna raspisat će referendum za opoziv općinskog načelnika u skladu s odredbama zakona i statuta koje se odnose na utvrđivanje je li prijedlog podnesen od dovoljnog broja birača u Općini Cerna.

Ako je raspisivanje referenduma za opoziv predložilo 2/3 članova Općinskog vijeća, odluku o raspisivanju referenduma za opoziv općinskog načelnika donosi Općinsko vijeće dvotrećinskom većinom glasova svih članova Općinskog vijeća.

Referendum za opoziv općinskog načelnika ne smije se raspisati prije proteka roka od 6 mjeseci od održanih izbora ni ranije održanog referenduma za opoziv kao ni u godini kada se održavaju redoviti izbori za općinskog načelnika.

Odluka o opozivu općinskog načelnika donesena je ako se na referendumu za opoziv izjasnila većina birača koji su glasovali, uz uvjet da ta većina iznosi najmanje 1/3 ukupnog broja birača upisanih u popis birača Općine Cerna.

Na postupak provedbe referenduma za opoziv odgovarajuće se primjenjuju odredbe zakona i ovog Statuta kojima se uređuje provedba referenduma.“

Članak 7.
U članku 21. stavku 1. iza riječi „općinski načelnik,“ dodaju se riječi: „te ako je raspisivanje referenduma predložila većina vijeća mjesnog odbora Općine Cerna“.

Stavak 2. mijenja se i glasi:
„Ako je raspisivanje referenduma predložilo 20% od ukupnog broja birača u općini, predsjednik Općinskog vijeća dužan je dostaviti zaprimljeni prijedlog tijelu državne uprave nadležnom za lokalnu i područnu (regionalnu) samoupravu u roku od 30 dana od zaprimanja prijedloga. Tijelo državne uprave nadležno za lokalnu i područnu (regionalnu) samoupravu će u roku od 60 dana od dostave utvrditi ispravnost podnesenog prijedloga, odnosno utvrditi je li prijedlog podnesen od potrebnog broja birača u općini i je li referendumsko pitanje sukladno odredbama Zakona te odluku o utvrđenom dostaviti Općinskom vijeću. Ako tijelo državne uprave nadležno za lokalnu i područnu (regionalnu) samoupravu utvrdi da je prijedlog ispravan, Općinsko vijeće raspisat će referendum u roku od 30 dana od zaprimanja odluke. Protiv odluke tijela državne uprave kojom je utvrđeno da prijedlog nije ispravan nije dozvoljena žalba, već se može pokrenuti upravni spor pred Visokim upravnim sudom Republike Hrvatske.“

Članak 8.
Članak 24. mijenja se i glasi:
„Zborove građana može sazvati Općinsko vijeće te općinski načelnik radi raspravljanja i izjašnjavanja građana o pitanjima od značenja za pojedinu općinu ili grad.
Kada zborove građana saziva općinsko vijeće ili općinski načelnik, zborovi građana sazivaju se za cijelo područje ili za dio područja općine, pojedina naselja ili dijelove naselja na području općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.
Na zboru građana odlučuje se javnim glasovanjem, osim ako se na zboru većinom glasova prisutnih građana ne donese odluka o tajnom izjašnjavanju.
Mišljenje dobiveno od zbora građana obvezatno je za mjesni odbor, a savjetodavno za općinsko vijeće i općinskog načelnika.“

Članak 9.
Članak 25. mijenja se i glasi:
„Građani imaju pravo Općinskom vijeću predlagati donošenje općeg akta ili rješavanje određenog pitanja iz njegova djelokruga te podnositi peticije o pitanjima iz samoupravnog djelokruga općine u skladu sa zakonom i statutom jedinice.
O prijedlogu i peticiji iz stavka 1. ovoga članka predstavničko tijelo mora raspravljati ako ga potpisom podrži najmanje 10% od ukupnog broja birača u Općini Cerna te dati odgovor podnositeljima najkasnije u roku od tri mjeseca od zaprimanja prijedloga.
Svaka lista s potpisima birača mora sadržavati potpuni tekst prijedloga odnosno inicijative. 
Potpisi birača kojima se ne može bez dvojbe prema imenu, adresi i datumu rođenja ustanoviti o kojoj se osobi radi su nevažeći. 
Prijedlozi i peticije iz stavka 1. ovoga članka mogu se podnijeti i elektroničkim putem u skladu s tehničkim mogućnostima općine.“

Članak 10. 
Članak 47. mijenja se i glasi: 
„Općinski načelnik u obavljanju poslova iz samoupravnog djelokruga općine Cerna ima pravo obustaviti od primjene opći akt Općinskog vijeća. Ako ocijeni da je tim aktom povrijeđen zakon ili drugi propis, općinski načelnik donijet će odluku o obustavi općeg akta u roku od 8 dana od dana donošenja općeg akta. Općinski načelnik ima pravo zatražiti od Općinskog vijeća da u roku od 8 dana od donošenja odluke o obustavi otkloni uočene nedostatke u općem aktu.
Ako Općinsko vijeće ne otkloni uočene nedostatke, općinski načelnik dužan je bez odgode o tome obavijestiti nadležno tijelo državne uprave u čijem je djelokrugu opći akt i dostaviti mu odluku o obustavi općeg akta.“

Članak 11.
Članak 48. briše se. 

Članak 12.

Članak 49. biše se. 

Članak 13.
U članku 49.a stavku 1. riječi „i njegov zamjenik“ brišu se. 

Stavak 2. mijenja se i glasi: 
„Općinski načelnik dužan je u roku od 8 dana od dana stupanja na dužnost dostaviti pisanu obavijest nadležnom upravnom tijelu općine o tome na koji način će obnašati dužnost.

U stavku 3. riječi „i njegov zamjenik“ brišu se, a riječ: „mogu“ zamjenjuje se riječima „može“. 

Članak 14.
U članku 50. stavku 1. riječi „Općinsko vijeće“ zamjenjuju se riječima: „Pročelnik upravnog tijela nadležnog za službeničke odnose“.

Stavak 3. briše se. 

Članak 15.
Iza članka 50. dodaje se članak 50.a koji glasi:
„Ako prije isteka mandata prestane mandat općinskom načelniku u Općini Cerna raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.
Ako je prestanak mandata općinskog načelnika nastupio opozivom raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.
O svim promjenama tijekom mandata Općinskog načelnika pročelnik upravnog tijela nadležnog za službeničke odnose u općini dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.
Pročelnik Jedinstvenog upravnog odjela će u roku od 8 dana obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora za novoga općinskog načelnika u slučajevima propisanim Zakonom.“

Članak 16.
Iza članka 51. dodaje se članak 51.a koji glasi:
„Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda članova Općinskog vijeća.
Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.
Zamjenik općinskog načelnika član Općinskog vijeća iz stavka 1. ovog članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.
Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje općine.
Privremeni zamjenik za vrijeme zamjenjivanja općinskog načelnika ostvaruje prava općinskog načelnika.
Ako zbog okolnosti iz stavka 1. ovoga članka nastupi prestanak mandata općinskog načelnika raspisat će se prijevremeni izbori za općinskog načelnika. Do provedbe prijevremenih izbora dužnost općinskog načelnika obnašat će povjerenik Vlade Republike Hrvatske.
Ovlast privremenog zamjenika za zamjenjivanje općinskog načelnika prestaje danom nastavljanja obavljanja dužnosti općinskog načelnika po prestanku razloga zbog kojih je općinski načelnik bio onemogućen u obavljanju svoje dužnosti, odnosno u slučaju iz stavka 6. ovoga članka danom stupanja na snagu rješenja o imenovanju povjerenika Vlade Republike Hrvatske.
O okolnostima iz stavka 1. i 2. ovoga članka općinski načelnik ili pročelnik upravnog tijela općine nadležnog za službeničke odnose dužan je obavijestiti predsjednika Općinskog vijeća odmah po nastanku tih okolnosti.
O okolnostima iz stavka 6. ovoga članka predsjednik Općinskog vijeća će u roku od 8 dana obavijestiti Vladu Republike Hrvatske radi raspisivanja prijevremenih izbora za novog općinskog načelnika.“

Članak 17.
U članku 52. stavku 1. riječi: „poslova državne uprave prenijetih“ zamjenjuju se riječima: „povjerenih poslova državne uprave“.

Članak 18.
U članku 62.a stavku 1. riječi „središnjeg“ te riječi „i njegovog zamjenika koji je izabran zajedno s njim.“ brišu se.

Članak 19.
U članku 63. stavku 2. točka na kraju rečenice zamjenjuje se zarezom i dodaju se riječi: „te drugog ovlaštenog predlagatelja utvrđenog poslovnikom Općinskog vijeća.“.

Članak 20.
Iza članka 63. dodaju se članci 63.a, 63.b i 63.c koji glase:

„Članak 63.a
Ako do isteka roka privremenog financiranja nije donesen proračun, a općinski načelnik je onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika.

Članak 63.b
Kada je konstituirano novoizabrano Općinsko vijeće nakon provedenih prijevremenih izbora, do donošenja proračuna jedinice financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 63.c
Kada u postupku nadzora zakonitosti općeg akta nadležno tijelo državne uprave donese odluku o obustavi proračuna, odnosno odluku o potvrdi odluke općinskog načelnika o obustavi proračuna, za vrijeme trajanja obustave proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik, gradonačelnik, odnosno župan.
Ako Visoki upravni sud Republike Hrvatske u postupku ocjene zakonitosti općeg akta ukine proračun Općine, Općinsko vijeće dužno je donijeti proračun u roku od 45 dana od objave presude Visokog upravnog suda Republike Hrvatske u „Narodnim novinama“. Do donošenja proračuna financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi općinski načelnik.

Članak 21.
Članak 73. mijenja se i glasi: 
„Nadzor zakonitosti općih akata koje u samoupravnom djelokrugu donosi Općinsko vijeće obavljaju nadležna tijela državne uprave, svako u svojem djelokrugu, sukladno posebnom zakonu.

Članak 22.
Ova Statutarna odluka stupa na snagu prvog dana od dana objave u „Službenom vjesniku Vukovarsko-srijemske županije“.

